Nõukogu määrus (EMÜ) nr 3252/87,

19. oktoober 1987,

kalandussektori teadusuuringute koordineerimise ja edendamise kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut ja eriti selle artiklit 43,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades, et:

nõukogu määrus (EMÜ) nr 101/76 [2] sätestab, et liikmesriikides tuleb kalandussektori struktuuripoliitika koordineerimiseks võtta asutamislepingu artikli 43 lõikes 2 ettenähtud korras meetmeid sel alal teadusuuringute ning teaduslik-tehnilise abi poliitika koordineerimiseks;

hiljutised arengusuunad kalandussektoris, eriti kalastusvööndite laiendamine 200 miilini ning ühenduse kalavarude kaitse- ja majandamissüsteemi rajamine, on suurendanud vajadust tõhusamalt koordineerida bioloogilisi, tehnoloogilisi ja majandusalaseid teadusuuringuid ühenduse kalandussektoris, et kergendada ühenduse laevade kohanemist uute kalastustingimustega;

meetmete võtmine kalandusalaste teadusuuringute tõhusamaks koordineerimiseks ühenduse piires nõuab määruse (EMÜ) nr 101/76 kalandusalaseid teadusuuringuid käsitlevate sätete täiendamist, eelkõige kalandusalaseid teadusuuringuid käsitleva teadusliku, majandusliku ja rahandusalase teabe süstemaatilise vahetamise korra väljatöötamist ühenduses ning selliste teadusuuringute koordineerimist aladel, mis tõenäoliselt võivad mõjutada ühenduse kalamajanduse kohandamist;

nõukogu 28. septembri 1987. aasta otsuses 87/516/Euratom, EMÜ ühenduse teadusuuringute ja tehnoloogia arengu raamprogrammi kohta (1987–1991) [3] on ette nähtud eelkõige selliste uurimisprogrammide rakendamine, mis võimaldavad suurendada tootlikkust, parandada kvaliteeti ja kalasaaduste töötlemist;

teadusuuringute koordineerimine ja edendamine tähendab, et ühendus peaks toetama ja täiendama liikmesriikides tehtavat tööd, et see paremini vastaks uurimistöö nõuetele ja ühise kalanduspoliitika vajadustele;

sel eesmärgil tuleks sätestada ühenduse teadusuuringud ja nende koordineerimisprogrammid valdkondades, millel on ühise kalanduspoliitika eesmärkide saavutamisel eriline tähtsus;

kalamajanduse alaline komitee (SCFI) ning kalanduse teadus- ja tehnikakomitee (STCF) on kohaseimad andma komisjonile kasulikku abi ja nõu talle usaldatud kalandusalaste teadusuuringute koordineerimisel ja edendamisel;

kõnealuste komiteede ning teadus- ja tehnikauuringute komitee (CREST) tööd tuleb koordineerida;

selleks, et ühenduse osalusel toimunud uurimistööde tulemusi kasutataks, tuleb tagada nende kättesaadavus huvitatud isikutele ühenduses;

tuleb sätestada ühenduse rahaline toetus ühenduse teadusuuringutele ja nende koordineerimisprogrammidele,

ON VASTU VÕTNUD KÄESOLEVA MÄÄRUSE:

Artikkel 1

1. Ühise kalanduspoliitika eesmärkide saavutamiseks tuleb ühenduse tasandil koordineerida ja edendada liikmesriikides tehtavaid kalandusalaseid teadusuuringuid vastavalt käesoleva määruse sätetele.

2. Käesoleva määruse kohaldamisel võetakse arvesse ühenduse teadus- ja tehnoloogiapoliitika üldsuunitlusi.

I JAOTIS

Teave ja nõustamine

Artikkel 2

Liikmesriikide ja komisjoni vahel kehtestatakse teabe- ja nõustamiskord vastavalt artiklite 3 ja 4 sätetele.

Artikkel 3

1. Liikmesriigid teatavad igal aastal komisjonile nende teadmisel või nende rahalisel toetusel ettevõetud või kavandatud kalandusalaste teadusuuringute olemuse ja ulatuse.

Samadel tingimustel püüavad nad teatada komisjonile teiste asutuste poolt läbiviidavast või kavandatavast kalandusalasest uurimistööst.

2. Komisjon peab alalist registrit lõikes 1 nimetatud teadustegevuse kohta.

3. Käesoleva artikli üksikasjalikud rakenduseeskirjad ning eriti tingimused, kuidas saadud teave asjast huvitatutele kättesaadavaks teha, kehtestab komisjon nõukogu määruse (EMÜ) nr 4028/86 [4] artiklis 47 ettenähtud korras.

Artikkel 4

1. Komisjon jälgib pidevalt ühenduse kalandusalaste teadusuuringute arengusuundi ja tendentse. Sel eesmärgil peab ta nõu liikmesriikide kalamajanduse alalise komiteega.

2. Komisjon tagab nimetatud komitee, kalanduse teadus- ja tehnikakomitee ning teadus- ja tehnikauuringute komitee töö koordineerimise.

II JAOTIS

Ühenduse teadusprogrammid ja teadusuuringute koordineerimisprogrammid

Artikkel 5

Komisjoni ettepanekul võtab nõukogu asutamislepingu artiklis 43 ettenähtud korras vastu:

a) ühenduse teadusprogrammid ühise kalanduspoliitika seisukohalt eriti tähtsates valdkondades;

b) ühenduse teadusuuringute koordineerimisprogrammid, mille eesmärk on võimaldada kasutatavate ressursside ratsionaalset organiseerimist, tulemuste tõhusat kasutamist ja töö orienteeritust ühise kalanduspoliitika eesmärkidele.

Artikkel 6

1. Komisjon tagab ühenduse teadusprogrammide täitmise, sõlmides uurimiskeskuste ja -instituutidega teadusuuringutega seotud lepingud, mille alusel kulud jagatakse.

2. Komisjon tagab ühenduse teadusuuringute koordineerimisprogrammide täitmise, organiseerides seminare, konverentse, õppekülaskäike, teadustöötajate vahetusi ja teadusekspertide töökohtumisi ning vajaduse korral tulemusi kõrvutades, analüüsides ja avaldades.

3. Lõigete 1 ja 2 kohaldamiseks võib komisjon kaasata kõrgetasemelisi eksperte.

4. Lõikes 1 nimetatud ühenduse teadusprogrammide ja lõikes 2 nimetatud ühenduse teadusuuringute koordineerimisprogrammide elluviimist käsitlevad otsused võtab komisjon vastu nõukogu määruse (EMÜ) nr 4028/86 artiklis 47 ettenähtud korras.

III JAOTIS

Üldsätted

Artikkel 7

Ühendus toetab rahaliselt ühenduse teadusprogrammide ja teadusuuringute koordineerimisprogrammide elluviimist. Eeldatavad rahalised vajadused nendeks toetusteks määrab nõukogu kindlaks artiklis 5 nimetatud korras. Igaks majandusaastaks vajalikud eraldised kinnitatakse igal aastal Euroopa ühenduste üldeelarves.

Artikkel 8

Ühenduse teadusuuringute ja teadusuuringute koordineerimisprogrammide tulemuste avaldamine toimub vastavalt nõukogu määrusele (EMÜ) nr 2380/74. [5]

Artikkel 9

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 19. oktoober 1987

Nõukogu nimel

eesistuja

L. Tørnæs

[1] EÜT C 255, 13.10.1986, lk 239.

[2] EÜT L 20, 28.1.1976, lk 19.

[3] EÜT L 302, 24.10.1987, lk 1.

[4] EÜT L 376, 31.12.1986, lk 7.

[5] EÜT L 255, 20.9.1974, lk 1.

--------------------------------------------------